Komiti e emela Kisa ka dinao
Komiti ya ditlhabololo tsa Kisa mo kgaolong ya Kgalagadi ga e batle go nna phokoje wa morago mo maikaelelong a lefatshe leno a gore ka 2016 Batswana e bo e le setshaba se se lerato ebile se le kutlwelo botlhoko. E rile mo puisanong bosheng, mokwaledi wa komiti eo, Mme Ngwanakhumo Kelefile a supa fa ba nnile le karolo e tona thata mo go tlhabololeng matshelo a batho ba motse oo. A re komiti ya bone e abetse batlhoki ba motse ba ba neng ba ipopile setlhopha tshingwana ya merogo e ba neng ba e rekile mo khanseleng mme khansele ya ba thusa ka di dirisiwa, ditanka tsa metsi, dipeo le menontshane go simolola kgwebo, e mogo seno sebaka ba setseng ba itshetletse ba ebile ba e itsamaisetsa . O tsweletse a supa fa setlhopha se, se ne sa tshwaragana le dikomiti tse dingwe tse di amegang mo ditlhabololong tsa motse mme tsa bereka go tokafatsa masthelo a batho. Mme Kelifile o tlhalosa ba gwetlhilwe ke go bona batho ba motse o ba tsena ka mmetela mo lenaneong la go phaka dijo tsa batlhoki a supa fa selo se, se diga batho seriti. Fa a ntsha la gagwe modulasetilo wa setlhopa Mme Senwelonyana Metswi a re, ka ele paka ya dipula ba lemile dijwalo tse di tsamaelang le paka jaaka mmidi, mabele le dinawa. O supile fa ba lebogela se komiti e ba se diretseng ka ba sa tlhole ba ikaegile ka puso go ba jesa mme ba itirela dijo ka diatla. A re e rile ba sena go ikgobokanya ba isiwa kwa Pelotshetlha go rutuntshiwa ka tsa temo. Mme Metswi o supile a tshwentswe ke maloko mangwe a a boitseme mo tirong , a re ga a batle go bona maiteko a komiti ya ditlhabololo tsa motse wa bone a phutlhama ka jalo o gwetlha botlhe ba ba ka tswang ba bone dithuso dipe fela tsa puso go dira ka natla. Mme Kelefile a re kwa ntle ga go aba tshingwana ya merogo ba agetsea motlhoki ntlo mo motseng oo, morago ga gore ntlo e a neng a nna mogo yone e jewe ke molelo e bo e lore. A re gape ba setse ba kile ba agela bana ba dikhutsana ntlo ya Setswana mme ba dira jalo ba tshwaragane le ba tlhokomelo balwetse mo malwapeng. O tsweletse a re le fa bane ba kopa puso go agela batlhoki le bana le bogole matlo, go fitlha ka jaana ba setse ba agile matlo a le matlhano ka thuso ya ba Ipelegeng. Fa a tlhalosa ka fa ba bonang madi ka teng , mokwaledi a re ba nale matlo a ba a hirisetsang babereki ba ba mo motseng gammogo le mogotlha wa dikgomo o ba duedisang barekisi ba dikgomo fa ba o dirisa. O tladitse ka gore ba a tle ba thapiwe ke dikompone ditshwana le koporase ya motlakase (BPC) go ba tlhagolela mo mafelong a tsone. Mme Kelefile o supile dikgwetlho tsa bone di akaretsa batho ba ba sa ba dueleng sentle ba ba hirisitseng matlo a bone le go gokela motlakase mo matlong ka ditlhwatlhwa di le kwa godimo fa di tshwantshanya le go o gokela mo lwapeng. BOKHUTLO